Dostál, Ondrej, poslanec NR SR (2022-03-24):
Ďakujem, pán podpredseda. Ako som avizoval, chcel by som uviesť pozmeňujúci a doplňujúci návrh. K nemu by som teda rád povedal, že zároveň neodporúčam schváliť ten pozmeňujúci návrh, ktorý je obsiahnutý v spoločnej správe výborov a ktorý sa týka účinnosti zákona. Keďže ten proces schvaľovania zákona sa natiahol oproti tým pôvodným predpokladom ešte vlastne pred predložením toho návrhu, naozaj bolo to pripravené tak, že mohlo to byť schválené prvého, teda účinné od 1. januára, keďže tie problémy v podstate od leta signalizuje fond, že má a že by potreboval pridať na prevádzku, aby mohol účinnejšie plniť svoje, svoje úlohy. Takže keď vo výboroch bol prerokovaný tento návrh ešte začiatkom roka, tak sa tam navrhovala účinnosť 1. apríla, čo teda by mohlo byť, ak by bol ten návrh schválený povedzme niekedy začiatkom, začiatkom schôdze alebo teda na tej predchádzajúcej januárovej schôdzi, teraz už by to bolo neaktuálne. Teda riešime aj otázku účinnosti aj v našom pozmeňujúcom návrhu. Ten pozmeňujúci návrh predkladám s pani poslankyňou Pleštinskou, pani poslankyňou Marcinkovou a pánmi poslancami Pollákom a Gyimesim. Má tri body. Prvým bodom sa zvyšuje to navýšenie štátneho príspevku, alebo minimálnej sumy štátneho príspevku pre fond na 8 mil. 300-tisíc. V súčasnosti v zákone je tá suma stanovená 8 miliónov. My sme v návrhu zákona navrhli, aby to bolo 8 mil. 200-tisíc, aby teda nedochádzalo k zníženiu, zníženiu tých prostriedkov, ktoré sú určené na podporu tým, že sa zvýši percento pre prevádzkové účely. Týchto ďalších 100-tisíc sa podarilo vyrokovať, za čo ďakujem hlavne teda pánovi poslancovi Gyimesimu a ministrovi financií Igorovi Matovičovi za ústretovosť. Perspektívne uvažujeme o tom, že by mohli byť tieto prostriedky naviazané na inštitucionálnu podporu organizácií národnostných menšín, teda nielen na kultúrne aktivity. Bola, samozrejme, aj úvaha, že by sme to dali už aj do tejto novely, ale aj po konzultácii so, s predstaviteľmi fondu sme sa priklonili k tomu, že nejdeme to ešte pre tento rok riešiť, lebo to si vyžaduje nejakú väčšiu zmenu. Bolo by dobré, keby to bolo pripravené ministerstvom kultúry aj za účasti fondu, aj za účasti výboru národnostných menšín, aby teda bol nejak premyslený systém, akým spôsobom sa majú prideľovať prostriedky na inštitucionálnu podporu, lebo je to iný typ podpory než grantová podpora pre kultúrne aktivity, čiže to je prvý bod. A druhý bod sa týka prechodných ustanovení. Keďže tie veci, ktoré upravujeme, či už je to minimálna výška podpory, alebo je to percento z nej na prevádzku a percento z nej na podporu kultúrnych aktivít, môže vyvstať otázka, že akým spôsobom by sa to malo vykladať. Keďže nerobíme tú zmenu k 1. januáru a nebude sa týkať celého kalendárneho roka, ale navrhovaná účinnosť je 15. apríla, tak by mohla vyvstať otázka, že akým spôsobom majú byť tieto ustanovenia uplatnené. Či sa, od 1. 1. 2023 to bude jasné, čo znamenajú tie zmenené čísla. Ale teraz by mohla vzniknúť otázka, že či sa to malo uplatniť už v plnej výške na tento kalendárny rok, z ktorého už vyše štvrtina alebo teda štvrtina je za nami a vyše štvrtina bude za nami, keď nadobudne účinnosť ten zákon, ak bude schválený, alebo sa to má nejako proporcionálne rozdeliť, a keď proporcionálne, tak či podľa mesiacov, alebo podľa dní. Tak to riešenie, s ktorým prichádzame, je, že aby sa už na tento kalendárny rok v plnej miere uplatnili tie nové parametre, čiže navýšenie na 8 mil. 300-tisíc, aj tá minimálna výška, ktorú použije Fond na podporu kultúrnych aktivít sa má vypočítať z tejto sumy a rovnako aj tá maximálna výška, ktorú môže využiť na svoju prevádzku, sa bude rátať z tejto sumy 8 mil. 300-tisíc s tým, že vlastne do jedného mesiaca od nadobudnutia účinnosti zákona by mal, by malo ministerstvo kultúry presunúť ten rozdiel oproti doterajšej minimálnej sume a novej minimálnej sume na účet, na účet fondu. Tretí bod sa týka účinnosti. V spoločnej správe je pozmeňovák, aby nadobudol účinnosť zákon 1. apríla, ale na to je už teda dosť, dosť neskoro, lebo pani prezidentka má 15 dní na to, aby zákon posúdila, buď ho teda podpísala, alebo vrátila Národnej rade na prepracovanie. A keďže toto nie je zákon z radu tých, ktoré sa prerokúvajú v skrátenom konaní a kde môžme očakávať, že by na druhý deň pani prezidentka ten zákon podpísala, ale nenaplňuje dôvod, tak v treťom bode navrhujeme účinnosť posunúť na 15. apríla 2022, čo je dostatočná legisvakančná doba aj vzhľadom na to, že sa to vlastne netýka iných subjektov, priamo sa to netýka ani subjektov ako ministerstva kultúry a Fondu na podporu kultúry národnostných menšín, ktoré počítajú s tým, že takáto zmena príde. Takže na záver by som si dovolil prečítať pozmeňujúci a doplňujúci návrh poslancov Národnej rady Slovenskej republiky Ondreja Dostála, Zity Pleštinskej, Vladimíry Marcinkovej, Petra Polláka a Györgya Gyimesiho k návrhu poslancov Národnej rady Slovenskej republiky Ondreja Dostála, Zity Pleštinskej, Petra Polláka (správne: „Petra Osuského“, pozn. red.), Vladimíry Marcinkovej a Petra Polláka na vydanie zákona, ktorým sa mení zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (tlač 776). 1. V čl. I bode 3 sa číslo „8 200 000“ nahrádza číslom „8 300 000“. 2. V čl. I sa dopĺňa bod 4, ktorý znie: „4. Za § 26 sa vkladá § 27, ktorý vrátane nadpisu znie: „§ 27 Prechodné ustanovenia k úpravám účinným od 15. apríla 2022 (1) Príspevok ministerstva kultúry do fondu podľa § 21 ods. 1 je v roku 2022 najmenej vo výške 8 300 000 eur. (2) Rozdiel medzi minimálnou výškou príspevku v roku 2022 uvedenej v odseku 1 a minimálnou výškou príspevku podľa § 21 ods. 1 v znení účinnom do 14. apríla 2022 odvedie ministerstvo kultúry bezhotovostne na účet fondu do 15. mája 2022. (3) Fond je v roku 2022 povinný použiť na podpornú činnosť podľa tohto zákona najmenej 94 % z príspevku zo štátneho rozpočtu podľa § 20 ods. 6 písm. a) vo výške podľa odseku 1. (4) Fond je v roku 2022 oprávnený použiť na vlastnú prevádzku najviac 6 % z príspevku podľa § 20 ods. 7 písm. a) prvého bodu vo výške podľa odseku 1.“.“ Vloženie nového bodu sa premietne do názvu zákona a do úvodnej vety čl. I. Tretí bod pozmeňujúceho návrhu. V čl. II sa slová „1. marca 2022“ nahrádzajú slovami „15. apríla 2022“. Ďakujem.